Se întâmplă în Japonia: Un oraș a cheltuit fondurile COVID pe o statuie imensă cu un calamar.
Un oraș din Japonia a cheltuit fondurile alocate pentru lupta împotriva COVID-19 pe o statuie uriașă. Scopul statuii este de a promova turismul. Mai puțin de 2% dintre japonezi au fost imunizați.
La ce pot fi folosite fondurile de urgență alocate pentru lupta împotriva COVID-19? Un oraș din Japonia a decis că nicidecum pentru scopul inițial, ci pentru o statuie imensă cu un calamar, informează The Guardian.Scopul statuii este de a promova turismul, dar administrația orașului Noto, un oraș situat pe coastă, se luptă acum cu un val de critici. Fondurile destinate luptei împotriva COVID-19 au fost redirecționate către o statuie de 13 metri lungime cu un calamar.Costurile pentru această atracție turistică s-au ridicat la 25 de milioane de yeni japonezi, aproximativ 190.000 de euro. Calamarul este o specialitate în acest oraș de coastă, puternic afectat din punct de vedere economic de pandemie. În prezent, restaurantele și magazinele mari sunt închise. Acestea se vor deschide pe 11 mai.Japonia a declarat stare de urgență pe 23 aprilie, cu doar 3 luni înaintea începerii Jocurilor Olimpice, iar ieri a înregistrat peste 4.000 de cazuri noi de COVID-19. Țara Soarelui Răsare nu stă bine nici la procentul populației imunizate: mai puțin de 2% dintre japonezi au fost imunizați. Totuși, Noto nu a cheltuit toate fondurile alocate pe această statuie. Orașul ar fi primit, în total, aproximativ 800 de milioane de yeni, echivalentul a aproximativ 6 milioane de euro.